
[bookmark: TextBodyBegin]Το Ευρωπαϊκό Κοινοβούλιο,
[bookmark: _GoBack]–	έχοντας υπόψη το αίτημα της γενικής εισαγγελέως της Δημοκρατίας της Λιθουανίας, της 16ης Σεπτεμβρίου 2024, για την άρση της ασυλίας του Petras Gražulis σε συνάρτηση με ποινική διαδικασία που κινείται εναντίον του, και το οποίο ανακοινώθηκε στην Ολομέλεια στις 24 Οκτωβρίου 2024,
–	έχοντας ακούσει τον Petras Gražulis στις 18 Μαρτίου 2025, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013, 19 Δεκεμβρίου 2019 και 5 Ιουλίου 2023[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115· απόφαση του Γενικού Δικαστηρίου, της 5ης Ιουλίου 2023, Puigdemont i Casamajó κ.λπ. κατά Ευρωπαϊκού Κοινοβουλίου, T-272/21, ECLI:EU:T:2023:373.] 

–	έχοντας υπόψη το άρθρο 62 του Συντάγματος της Δημοκρατίας της Λιθουανίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0078/2025),
Α.	λαμβάνοντας υπόψη ότι, με επιστολή της 16ης Σεπτεμβρίου 2024, η γενική εισαγγελέας της Δημοκρατίας της Λιθουανίας διαβίβασε το αίτημα για την άρση της ασυλίας του Petras Gražulis, σε συνάρτηση με εικαζόμενη αξιόποινη πράξη σύμφωνα με το άρθρο 170 παράγραφος 2 του ποινικού κώδικα της Δημοκρατίας της Λιθουανίας, καθώς ο Petras Gražulis φέρεται να χλεύασε δημόσια ομάδα προσώπων και να εξέφρασε την περιφρόνηση του για τον σεξουαλικό τους προσανατολισμό·
Β.	λαμβάνοντας υπόψη ότι στο αίτημα αναφέρεται ότι ο Petras Gražulis κατηγορείται για δημόσιο χλευασμό, δυσφήμιση και ταπείνωση ομάδας ατόμων, καθώς και για το ότι εξέφρασε την περιφρόνησή του προς τα άτομα αυτά λόγω του σεξουαλικού τους προσανατολισμού στις 26 Μαΐου 2022, εντός του Λιθουανικού Κοινοβουλίου («Seimas»), κατόπιν συνεδρίασης του Seimas σχετικά με την καταχώριση συμφώνων συμβίωσης, στο πλαίσιο συζήτησης που είχε με εικονολήπτη η οποία βιντεοσκοπήθηκε και μεταδόθηκε από τα μέσα ενημέρωσης· λαμβάνοντας υπόψη ότι το αδίκημα που φέρεται να τέλεσε ο Petras Gražulis, ο οποίος την κρίσιμη περίοδο ήταν βουλευτής του Seimas, διαπράχθηκε το 2022· λαμβάνοντας υπόψη ότι η προκαταρκτική έρευνα διεξήχθη το 2022 και το 2023, καθώς και ότι η υπόθεση παραπέμφθηκε στο περιφερειακό δικαστήριο του Βίλνιους τον Ιανουάριο του 2024· λαμβάνοντας υπόψη ότι παρότι την εποχή εκείνη ίσχυε υπέρ του Petras Gražulis βουλευτική ασυλία στο πλαίσιο της ιδιότητάς του ως μέλος του Seimas, στις 16 Νοεμβρίου 2023 το Seimas έδωσε την άδειά του για να ασκηθεί ποινική δίωξη εναντίον του·
Γ.	λαμβάνοντας υπόψη ότι ο Petras Gražulis εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου 2024 και ότι δεν ήταν βουλευτής του Ευρωπαϊκού Κοινοβουλίου κατά τον χρόνο τέλεσης του εικαζόμενου αδικήματος·
Δ.	λαμβάνοντας υπόψη ότι το εικαζόμενο αδίκημα και το επακόλουθο αίτημα για την άρση της ασυλίας του δεν συνδέονται με έκφραση γνώμης ή ψήφου από τον Petras Gražulis κατά την άσκηση των καθηκόντων του υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
Ε.	λαμβάνοντας υπόψη ότι, όπως προβλέπεται στο άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·
ΣΤ.	λαμβάνοντας υπόψη ότι, σύμφωνα με το άρθρο 62 του Συντάγματος της Δημοκρατίας της Λιθουανίας, «το πρόσωπο ενός μέλους του Seimas είναι απαραβίαστο. Ένα μέλος του Seimas δεν μπορεί να διωχθεί ποινικά, να συλληφθεί ή να στερηθεί με άλλο τρόπο την ελευθερία του χωρίς την έγκριση του Seimas. Ένα μέλος του Seimas δεν διώκεται για την ψήφο που έδωσε ή τις αγορεύσεις του στο Seimas. Μπορεί ωστόσο να ευθύνεται σύμφωνα με τις γενικές διατάξεις περί εξύβρισης ή συκοφαντικής δυσφήμισης»· 
Ζ.	λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή πραγματικών στοιχείων που να υποδεικνύουν ότι η εν λόγω δίωξη ασκείται με σκοπό να παρακωλυθεί η πολιτική δραστηριότητα του βουλευτή υπό την ιδιότητά του ως μέλους του Ευρωπαϊκού Κοινοβουλίου·
Ι.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος»[footnoteRef:2]· [2:  	Απόφαση του Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, ECLI:EU:T:2019:266.] 

1.	αποφασίζει να άρει την ασυλία του Petras Gražulis·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Δημοκρατίας της Λιθουανίας και στον Petras Gražulis.

